নাসেবি

**নাসিবি** ( ) বা **নাওয়াসিব** () হলো একটি ইসলামি পরিভাষা, যার দ্বারা আলী ইবনে আবি তালিব ও তার পরিবার-বিরোধী কোনো মুসলিমকে বুঝানো হয়। আরবি ভাষায় “নাসব” শব্দের অর্থ হলো কোনো কিছু প্রতিষ্ঠা করা বা গড়ে তোলা এবং এর থেকেই “নাসিবাত আল-শার” ও “আল-হারব” (অশুভ ও যুদ্ধের নিষ্পত্তি) শব্দ দুটি এসেছে। সুন্নি ও দ্বাদশপন্থী শিয়া লেখকগণ একমত যে, নাসেবি হলো এমন ব্যক্তি, যারা বিশ্বাস করেন যে আলি ও মুয়াবিয়ার দ্বন্দ্বে খলিফা আলি অনৈতিক ছিলেন। কিন্তু তারা খারিজিদের মতো তাকে কাফের বলে বিশ্বাস করে না। তবে কিছু দ্বাদশী শিয়া আলির সকল বিরোধীকেই নাসেবি মনে করে; তারা তাকে অনৈতিক বা কাফের মনে করুক বা না করুক।

## সুন্নি দৃষ্টিভঙ্গি
সুন্নিরা বিশ্বাস করে যে, নাসিবি বলতে তাদের বোঝায়, যারা কথায় বা কাজে আহলে বাইতের প্রতি বিদ্বেষ পোষণ করে বা তাদের ক্ষতি সাধনের চেষ্টা করে। তাদের মতে, নাসিবিরা একসময় একটি স্বতন্ত্র গোষ্ঠী ছিল, যা সময়ের সঙ্গে বিলুপ্ত হয়ে যায়।

* প্রখ্যাত আলেম আত-তাহাবী বলেন: “এটি আহলুস সুন্নাহ ওয়াল জামাআতের আকীদার বর্ণনা, যা ইমাম আবু হানিফা, ইমাম আবু ইউসুফ ও মুহাম্মাদের মতো দীনের ফকিহদের মতানুসারে প্রতিষ্ঠিত।” এরপর তিনি বলেন: “আমরা আল্লাহর রাসুলের পর খিলাফত প্রথমে খলিফা আবু বকরের জন্য স্বীকার করি। তাকে সমগ্র উম্মাহর ওপর শ্রেষ্ঠত্ব ও অগ্রাধিকার দেওয়া হয়েছে; তারপর উমর ইবনুল খাত্তাব; তারপর উসমান ইবন আফফান; তারপর আলি ইবনে আবি তালিব। এরা সবাই সত্যপন্থী খলিফা ও হেদায়াতপ্রাপ্ত ইমাম।”
* আহমদ রেজা খান তার *ফাতাওয়া রেজাভিয়াতে* লেখেন, নাসিবি হলো সেই ব্যক্তি, যে আহলে বাইতের প্রতি শত্রুতা পোষণ করে।
* ইবনে উসায়মিন বলেন: “নাসেবি হলো তারা, যারা নবির পরিবারের প্রতি শত্রুতা পোষণ করে; তাদের নিন্দা করে এবং তাদের অভিশাপ দেয়। তারা সুন্নাহর বিপরীত পথে অবস্থান করে।”
* ইবনে তাইমিয়া আহলুস সুন্নাহর আকিদা ব্যাখ্যা করতে গিয়ে বলেন: “তারা (সুন্নিরা) রাসুলের পরিবারকে অত্যন্ত ভালোবাসে; তাদের সমর্থন করে এবং তাদের সম্পর্কে রাসুলের উপদেশ মেনে চলে… তারা শিয়াদের পথ থেকে দূরে থাকে, যারা সাহাবাদের ঘৃণা করে ও অভিশাপ দেয় এবং নাসিবিদের পথ থেকেও দূরে থাকে, যারা নবির পরিবারকে কথায় বা কাজে কষ্ট দেয়।”

সুন্নিদের দৃষ্টিতে নাসিবিরা সত্যের ওপর প্রতিষ্ঠিত নয়। তবে সুন্নিরা সাধারণত তাদের কাফির মনে করে না। এর একটি কারণ হলো, খারিজিরা আলি কাফির বলেছিল, কিন্তু আলি তাদের কাফির ঘোষণা করেননি। একইভাবে, অধিকাংশ সুন্নি আলেম খারিজিদেরও কাফির মনে করেন না; যদিও কিছু আলেম তাদের কাফির মনে করেন।

প্রসিদ্ধ দেওবন্দি সুন্নি আলেম ও হাদিসবিশারদ আবদুর রশীদ নোমানী পাকিস্তানে নাসিবি মতবাদের সমালোচনা করে উর্দু ভাষায় বেশ কয়েকটি গ্রন্থ রচনা করেছেন। এর মধ্যে উল্লেখযোগ্য হলো: 

* ইয়াজিদ কি শাখসিয়্যাত আহল-ই সুন্নাত কি নজর মে (করাচি, ১৯৮২)
* শুহাদা-ই কারবালা পর ইফতেরা (করাচি, ১৯৮৮)
* আকাবির-ই সাহাবা পর বুহতান (করাচি, ১৯৮৮)
* নাসিবিয়্যাত তাহকীক কে বাহিস মে (করাচি, ১৯৬২) 
* নাসিবি সাযিশ (করাচি, ১৯৮৪)
* হযরতে আলী ওর কিসাস-ই উসমান (করাচি, ১৯৯৮)।

## দ্বাদশী শিয়া দৃষ্টিভঙ্গি

### নাসব (নাসেবি হওয়া) শব্দের অর্থ
শিয়া মতানুসারে, *নাসব* কোনো নির্দিষ্ট গোষ্ঠী বা সম্প্রদায়ের স্বভাবগত বৈশিষ্ট্য নয়। বরং এটি এমন একটি অবস্থা বা মানসিকতাকে বোঝায়, যা নবি মুহাম্মদ, তাঁর পরিবার ও ফাতিমার বংশধরদের প্রতি বিদ্বেষ বা শত্রুতা পোষণ করে। একইভাবে এই শত্রুতা তাদের অনুসারী শিয়াদের প্রতিও প্রকাশ পায়। এই বিদ্বেষ কেবল মতভেদের মধ্যে সীমাবদ্ধ নয়; বরং এটি বাস্তব কর্মকাণ্ডের মাধ্যমেও প্রকাশিত হয়; যেমন তাদের ওপর নির্যাতন চালানো, কারাবন্দী করা, অত্যাচার করা, এমনকি তাদের পবিত্র স্থানগুলি অবমাননা করা। নাসব হলো:
# নবি মুহাম্মাদ, তাঁর কন্যা ফাতিমা বা আলির প্রতি শত্রুতা।
# তাঁদের বংশধর ইমামদের প্রতি শত্রুতা।
# তাঁদের শিয়া অনুসারীদের প্রতি শত্রুতা।

### কাউকে “নাসবের” (শত্রুতা) অভিযোগে অভিযুক্ত করা
শিয়া সমাজে “নাসব” শব্দটি বিভিন্নভাবে ব্যবহৃত হয়। এর মধ্যে সবচেয়ে উল্লেখযোগ্য মতামতগুলো হলো:
* সুস্পষ্ট প্রমাণ ছাড়া কাউকে নাসেবি বলা যাবে না। এটি শিয়া আলেমদের প্রসিদ্ধ ফতোয়া হিসেবে সুপরিচিত। বিশেষ করে আলি সিস্তানির বিখ্যাত ফতোয়ায় বলা হয় যে, পরিষ্কার ও শক্ত প্রমাণ ছাড়া কাউকে “নাসেবি” বলে আখ্যায়িত করা যায় না। কোনো ব্যক্তিকে নাসেবি বলে গণ্য করার জন্য তার মধ্যে প্রকাশ্যে আহল আল বাইতের প্রতি শত্রুতা থাকা আবশ্যক; তবে যদি কেউ বাহ্যিকভাবে ভালোবাসা প্রকাশ করে কিন্তু অন্তরে শত্রুতা পোষণ করে, তাহলে তার উপর নাসেবির বিধান প্রযোজ্য হবে না। বরং শরিয়তের দৃষ্টিতে মানুষের বিচার করা হবে তার বাহ্যিক আচরণ ও সুস্পষ্ট প্রমাণের ভিত্তিতে।
* যে ব্যক্তি খলিফা আলির ওপর অন্য কাউকে অগ্রাধিকার দেয়, সেও নাসেবি। এই মত অনুযায়ী বলা হয়, নাসেবি বলতে তাকে বোঝায়, যে আলির ওপর অন্য কাউকে অগ্রাধিকার দেয়।” উল্লেখ্য যে, সুন্নিরা সাধারণত আবু বকর, উমর ও উসমানকে আলির ওপর অগ্রাধিকার দিয়ে থাকেন।
* সাধারণভাবে সুন্নি মুসলমানদের নাসেবি বলা হয়। এই মত অনুযায়ী বলা হয়: “ইমামদের বর্ণনাগুলো স্পষ্টভাবে নির্দেশ করে যে, নাসেবি বলতে তাদের ভাষায় সুন্নিদেরই বুঝানো হয়েছে... এবং এতে কোনো সন্দেহ নেই, নাসেবি বলতে সুন্নি মুসলিমদেরই বুঝানো হয়েছে।” আরো বলা হয়েছে: “তৃতীয় বিষয় হলো, উপরোক্ত বর্ণনা দুটির মধ্যে স্ববিরোধিতা দেখা দেয়, যখন নাসেবির অর্থ সাধারণ জনগণের উপর প্রয়োগ করা হয়।” এখানে “সাধারণ জনগণ” শব্দটি দ্বাদশী শিয়াদের ভাষায় সুন্নি মুসলিমদের বুঝাতে ব্যবহৃত হয়।
* জায়েদি শিয়াদের নাসেবি বলা হয়। আলি আর রিদা ও জাফর আস-সাদিক থেকে বর্ণিত হয়েছে: “জায়েদি, ওয়াকিফি ও নাসবি, তাদের সবার অবস্থান একই।” উমর ইবনে ইয়াযিদ থেকে বর্ণিত আছে, তিনি বলেন: “আমি ইমামকে জিজ্ঞাসা করলাম, নাসবি ও জায়েদিকে সদকা দেওয়া যাবে কি?” তিনি বললেন: “তাদেরকে কিছুই দিও না, এমনকি সম্ভব হলে পানি পর্যন্ত দিও না।” তিনি আরও বলেন: “যায়েদিরাই হলো নাসেবি।” আরেকটি বর্ণনায় এসেছে, “আমি আবু আবদুল্লাহকে জিজ্ঞাসা করলাম যে, নাসেবি ও জায়েদিকে সদকা দেওয়া যাবে কি?” তিনি বললেন: “তাদের কিছুই দিয়ো না এবং সম্ভব হলে পানি পর্যন্ত দিয়ো না।” যায়েদিদের সম্পর্কে তিনি বলেন: “তারা হলো নাসেবি।”

### এমন কিছু ব্যক্তিত্ব, যাদের দ্বাদশী শিয়া ধারার অনুসারীরা নাসিবি হিসেবে আখ্যায়িত করে

* প্রাথমিক ইসলামি যুগের শিয়া মতবাদ অনুযায়ী, যে কেউ আলি ইবন আবি তালিবের প্রতি কথায় বা কাজে শত্রুতা প্রদর্শন করত, তাকে নাসিবি হিসেবে বিবেচনা করা হতো। এই দৃষ্টিভঙ্গি অনুযায়ী ইসলামের প্রথম তিন খলিফা আবু বকর সিদ্দিক, উমর ইবনু খাত্তাব ও উসমানকেও এই শ্রেণিতে অন্তর্ভুক্ত করা হয়। শিয়া বর্ণনা অনুযায়ী, তারা ইমামতের ক্ষেত্রে আলির অধিকার ও তার স্ত্রী ফাতিমার অধিকার হরণ করেন।

* শিয়া দৃষ্টিতে নবি মুহাম্মদের অনেক সাহাবীকেও নাসেবি হিসেবে দেখা হয়। কারণ ঐতিহাসিক বর্ণনা অনুযায়ী তারা আলির বিরুদ্ধে যুদ্ধ করেন বা তার প্রতি শত্রুতা প্রদর্শন করেছেন। তাদের মধ্যে সবচেয়ে উল্লেখযোগ্য হলেন উটের যুদ্ধের নেতারা: জুবায়ের ইবনুল আওয়াম, তালহা ইবন উবায়দুল্লাহ ও আয়িশা বিনতে আবি বকর। এছাড়াও আবু হুরাইরা, আনাস ইবন মালিক ও আমর ইবনুল আসের নামও উল্লেখ করা হয়।
* শিয়া মতানুসারে, উমাইয়া খিলাফতের অধিকাংশ শাসক (ব্যতিক্রম মুয়াবিয়া ইবন ইয়াজিদ ও উমর ইবন আবদুল আজিজ) নাসেবি হিসেবে বিবেচিত হয়। তাদের দৃষ্টিতে, মুয়াবিয়া থেকে শুরু করে তারা আলি ও তার বংশধরদের প্রতি শত্রুতা প্রদর্শন করেন এবং তার খিলাফত স্বীকার করেননি। এই সময়ে সিফফিনের যুদ্ধ ও কারবালার যুদ্ধ সংঘটিত হয়, যেখানে হুসাইন ইবনে আলি ও তার পুত্ররা নিহত হন। এছাড়াও মসজিদের মিম্বর থেকে আলীকে অভিশাপ দেওয়ার আদেশ জারি করা হয় বলে বর্ণিত আছে। তদুপরি, জায়েদ ইবন আলিকে হিশামের আদেশে হত্যা করা হয় বলে উল্লেখ আছে। শিয়া বর্ণনা অনুযায়ী, আল-ওয়ালিদ ইবনে আবদুল মালিক আলি যায়নুল আবিদিনকে বিষপ্রয়োগের নির্দেশ দেন।
* আব্বাসীয় খলিফাদের ক্ষেত্রেও অনুরূপ পরিস্থিতি দেখা যায়। শুরুতে তারা আলীয়দের (আলীর বংশধর) সাথে মিত্রতা করলেও পরে ক্ষমতা নিজেদের হাতে কেন্দ্রীভূত করে। তাদের শাসনের বিরুদ্ধে বিভিন্ন বিদ্রোহ সংঘটিত হয়; যেমন মুহাম্মাদ নফসে যাকিয়্যার বিদ্রোহ। এছাড়া কয়েকজন আব্বাসীয় খলিফা আলি ও তার বংশধরদের প্রতি বিদ্বেষের জন্য পরিচিত ছিল; যেমন মুতাওয়াক্কিল। শিয়া বিশ্বাস অনুযায়ী, জাফর আল-সাদিক আবু জাফর আল-মনসুরের আদেশে মৃত্যুবরণ করেন এবং মুসা আল-কাজিম হারুনুর রশিদের নির্দেশে মৃত্যুবরণ করেন বলে মনে করা হয়।
* আহলুস সুন্নাহর কিছু আলেম: আবু হানিফা, আয-যাহাবি, ইমাম বুখারি, ইবনে কাসির প্রমুখও নাসেবি।
* কারো মতে, আবু বকর, উমর ইবনুল খাত্তাব, উসমান ইবন আফফান, আবু হুরাইরা, আনাস ইবন মালিক, যুবাইর ইবনুল আওয়াম, সা‘দ ইবন আবি ওয়াক্কাস, মু‘আবিয়া ইবন আবি সুফিয়ান, আমর ইবনুল আস, আয়িশা বিনতে আবু বকর, আল-মুগীরা ইবন শু‘বা, মালিক ইবন আনাস, ইমাম বুখারি, ইবন তাইমিয়্যা, ইবন কাসির, ইবনে হাযম, যাহাবি ও খলিফা হারুনুর রশীদ নাসেবি ছিলেন। 

### যাদের শিয়ারা নাসিবি বলে অভিহিত করে তাদের ব্যাপারে ফতোয়া
কিছু শিয়া কখনো কখনো সুন্নিদের উল্লেখ করতে “নাসিবি” শব্দ ব্যবহার করে। তারা দাবি করে যে, যদিও সুন্নিরা আলি ও তার পরিবারের সরাসরি বিরোধিতা করে না, তবুও তারা তাদের দৃষ্টিকোণ থেকে আলিপন্থী “শিয়াদের” বিরোধী। নাসিবি ও তাদের ব্যাপারে ফতোয়া সম্পর্কিত শিয়াদের লেখা গ্রন্থগুলোর মধ্যে উল্লেখযোগ্য হলো:
* নিমাতুল্লাহ আল-জাযায়েরি বলেন: বরং তাদের বর্ণনায় (তাদের উপর শান্তি বর্ষিত হোক) নাসিবি বলতে এমন লোকদের বোঝায়, যারা সুন্নি নামে পরিচিত। এরপর তিনি বলেন: “এই বিষয়ে কোনো বিতর্ক নেই যে, নাসিবি বলতে যা বোঝানো হয় তারা হলো সুন্নিরাই। তিনি আরও বলেন: “এই অর্থের সমর্থন পাওয়া যায় এই সত্য থেকে যে ইমামরা (শান্তি তাদের উপর বর্ষিত হোক) ও তাদের বিশিষ্ট ব্যক্তিরা আবু হানিফা ও তাঁর সদৃশদের নাসিবি হিসেবে উল্লেখ করেন; যদিও তিনি আহল আল বায়তের বিরোধী ছিলেন না।”
* আবু জাফর তুসী বলেন: জাফর আস-সাদিকের হাদিস অনুযায়ী: নাসেবির সম্পদ যেখানে খুঁজে পাও, তা গ্রহণ কর এবং আমাদের জন্য তার এক পঞ্চম অংশ দাও।
* আল-সাদুক বলেন: দাউদ ইবনে ফারকাদের বলা হয় যে, আমি আবু আবদুল্লাহর কাছে জিজ্ঞেস করলাম: নাসিবি হত্যার বিষয়ে আপনি কী মনে করেন? তিনি বলেন: তার রক্ত বৈধ, তবে সাবধান হও। যদি তুমি পারো তাদেরকে এমনভাবে ধ্বংস করো, যাতে সে তোমার বিরুদ্ধে সাক্ষ্য দিতে না পারে; যেমন তার উপর দেয়াল ভেঙে ফেলা বা পানিতে ডুবিয়ে মারা। আমি জিজ্ঞেস করলাম: তাদের সম্পদের ব্যাপারে কী মনে করেন? তিনি বললেন: ‘যা নিতে পারো তা-ই নাও।

## তথ্যসূত্র

বিষয়শ্রেণী:ইসলামি পরিভাষা
বিষয়শ্রেণী:আলী
বিষয়শ্রেণী:ইসলামি বিশ্বাস ও মতবাদ
বিষয়শ্রেণী:শিয়া বিশ্বাস ও মতবাদ